“Чырачка” праходзіць у апошні дзень перад Велікодным постам і пачынаецца зранку, калі вясковыя жанчыны замешваюць цеста, якое аддаюць маладзіцам у іншы пакой. Яны вымешваюць і раскатваюць яго. Пасля гэтага выразаюць з цеста пернікі ў выглядзе птушак-чырачак (чырак) і выкладваюць спачатку на бляху, а потым ужо ў кошык. Звычайна гэта адбываецца ў хаце Надзеі Дрынеўскай. Тым часам вясковая дзятва ў адной з хат упрыгожвае елку стужкамі і кветкамі. Перад тым, як выйсці з варот, прысутныя на двары мыюцца талай вадой, каб не хварэць, а да гэтага пояць кароў, “шоб кароўка не балела, сама помоюсь тоею вадою, бо ў той жа дзень та вода хороша, ад яе людзі не балеюць, і пойдом. Прыдуць ко мне бабоў багата, і молодые — усе разам пойдом”.